Fa ke sena go goroga kwa United States, ke ile ka nna le tshiamelo ya go phepafatsa mo diphaposing ka dikgwedi di le mmalwa kwa ntlongkgolo ya Basupi ba ga Jehofa kwa New York City. E ne e le lefelo le le phepa, le le itumedisang e bile go kgothatsa go nna mo go lone mme ke ne ke nna le bakaulengwe le bokgaitsadi ba ba itumetseng. Ka dinako tsotlhe ke tla nna ke gakologelwa ka boitumelo dikgwedi tse thataro tse ke neng ka di nna koo. Jaanong e ne e le nako ya go ya kwa Sekolong sa Gileade, mme dikgwedi tse tlhano tsa thuto e e tseneletseng di ne tsa feta ka bonako. Rona baithuti re ne ra lemoga kafa go leng molemo ka gone go nna le kitso ya Dikwalo, mme seno se ne sa oketsa boitumelo jwa rona le keletso ya rona ya go abela ba bangwe kitso ya boammaaruri e e nayang botshelo.